Så sent som i slutningen af januar bekendte Socialdemokratiet sig utvetydigt til Togfondens såkaldte timemodel, da partiet præsenterede en ny infrastrukturplan.

Men nu er svaret mindre entydigt.

I forbindelse med, at transportminister Benny Engelbrecht (S) for få dage siden meldte ud, at han vil have et samlet og opdateret overblik over alle Banedanmarks løse ender, spurgte Ingeniøren, om han stadig arbejder aktivt for indførelsen af timemodellen.

I et skriftligt svar er der nu i stedet lagt op til, at timemodellen er et »perspektiv«, som vil indgå i forhandlinger.

»Et serviceeftersyn vil give os ro i maven og sikre en plan for, hvordan vi kommer i mål med alle de vigtige projekter, der er i gang på jernbanen, ligesom det vil bane vejen for de kommende forhandlinger om en infrastrukturaftale og en videreudvikling af fremtidens jernbane – herunder i forhold til perspektiverne i den såkaldte timemodel«, lyder det fra Benny Engelbrecht.

DF trak sig fra vigtige investeringer

I regeringspartiets infrastrukturplan fra 30. januar i år, bekender partiet sig ellers til »en fuld gennemførelse af Togfonden«, som blandt andet vil betyde en »rejsetid på en time mellem København-Odense, Odense-Esbjerg, Odense-Aarhus og Aarhus-Aalborg«.

Men over for Ingeniøren går Benny Engelbrecht nu ikke længere end at slå fast, at passagervækst i blandt andet Sverige viser, at »jernbanen fortsat har potentiale til at levere et større bidrag til at løse trængselsudfordringerne«.

»Og de målsætninger, som er i Togfonden, om at sikre en mere stabil drift og hurtigere transport mellem landsdelene, er derfor fortsat vigtige for regeringen. Det gælder blandt andet muligheden for at udnytte jernbanens potentiale i forhold til at sikre hurtig transport af mange mennesker mellem de større byer i landet«, lyder det fra ministeren.

I februar meldte DF, at partiet ville trække sig fra forliget om Togfonden, fordi de ikke ville være med til fondens såkaldte fase to, der blandt andet indebærer investeringer for omkring otte milliarder i en togbro over Vejle Fjord og helt ny bane fra Skanderborg syd til Aarhus, som er en forudsætning for at realisere timemodellen.

Sidste år blev der vedtaget en bred politisk aftale om at købe 150 eltog til 11 milliarder kroner. De skal erstatte IC3 og IC4, som DSB begynder at udfase i 2024. De nye tog er i udgangspunktet ikke højhastighedstog, som timemodellen forudsætter.

I aftalen er dog en option på kun at indkøbe 90 tog. Dermed kan partierne bag Togfonden på et senere tidspunkt købe højhastighedstog.